Šklíbová, Adriana, generálna riaditeľka Slovenského pozemkového fondu (2018-06-22):
Ďakujem, pán predseda. Dámy a páni, ja by som vás v krátkosti uviedla do Výročnej správy Slovenského pozemkového fondu za rok 2017. Predkladaná výročná správa pozemkového fondu podáva komplexný prehľad o plnení úloh, ktoré Slovenský pozemkový fond (pozn. red.: správne „Slovenskému pozemkovému fondu“) vyplývajú z príslušných právnych predpisov, predovšetkým zo zákonov 330/91 a zákona č. 180/95. Pred tým, ako štatisticky zhrniem konkrétne ukazovatele plnenia hlavných úloh fondu, by som rada uviedla, že v uplynulom roku bolo na fonde úspešne zrealizovaných viacero projektov. V závere minulého roku sme zaviedli do praxe projekt centrálnej podateľne, čím sme stransparentnili prijímanie žiadostí na Slovenský pozemkový fond. Ide o prvý krok k modernizácii fondu a jeho práce, ktorého zriadenie bolo nevyhnutné v súvislosti s elektronizáciou verejnej správy a ktorý výrazne zľahčí komunikáciu s klientmi či medzi zamestnancami. Ďalej možno spomenúť plošné riešenie neoprávnených vydržaní pozemkov v správe alebo nakladaní fondu, kedy je postupne pri notárskych zápisniciach vyhotovených bez alebo v rozpore s vyjadrením fondu osobitné posudzovanie splnených podmienok vydržania a dôvodnosť podania určovacej žaloby. Už i viac ako dva roky je platná novela Notárskeho poriadku, v zmysle ktorej musí osvedčenie o vydržaní vlastníckeho práva k nehnuteľnosti v správe alebo v nakladaní fondu obsahovať aj vyjadrenie fondu len v prípade, ak ide o nehnuteľnosti mimo zastavaného územia obce. Čiže bavíme sa o extraviláne. V prípade intravilánu je tam potrebné stanovisko obce. Takto nastavená legislatíva však fondu neobmedzuje možnosti aktívne vystupovať na ochranu vlastníckych práv Slovenskej republiky a nezistených vlastníkov, ktorí bývajú neoprávnenými vydržaniami dotknutí najčastejšie. Právnici fondu podali minulý rok cez desať žalôb na preskúmanie notárskych zápisníc. V uplynulom roku sme ďalej pristúpili aj k posilneniu kontrolného procesu pri vydávaní náhradných pozemkov pre neoprávnené osoby podľa príslušných reštitučných predpisov, a to najmä s ohľadom na zákonnú prekážku vydávania pozemkov dotknutých stavieb so statusom významnej investície a výstavbou cestnej siete. V tejto súvislosti fond zaznamenal doručené návrhy na vydanie aj takých pozemkov, ktoré nemohli a nemôžu byť predmetom reštitučnej náhrady. Kontrolný proces bol sprísnený aj v oblasti vyplácania finančných náhrad z depozitného účtu, kde fond odhalil viacero pokusov o neoprávnené vyplatenie finančnej náhrady predovšetkým pri náhradách vo vyššej sume, resp. pri oprávnených osobách senioroch. V tejto veci sme podali viacero podnetov na príslušné orgány činné v trestnom konaní, prípadne ministerstvo spravodlivosti. Napriek zvyšujúcemu objemu agendy sú pritom všetky oprávnené žiadosti o vyplatenie finančnej náhrady vybavované priebežne a vyplácané obratom bez zbytočných prieťahov. V neposlednom rade bola spustená aj vzájomná integrácia informačných systémov fondu a príprava na zmenu systému elektronickej registratúry, ktorý bude poskytovať všetky funkcionality potrebné pre plné využitie centrálnej podateľne. Pokiaľ ide o konkrétne ukazovatele plnenia hlavných úloh fondu, možno uviesť, že v roku 2017 sa uskutočnilo 11 riadnych zasadnutí rady fondu, na ktoré Slovenský pozemkový fond predložil spolu 2 291 právnych aktov. To znamená, boli predložené zmluvy o bezodplatnom prevode vlastníctva, kúpne a nájomné zmluvy. V roku 2016 počet týchto právnych aktov bol 2 399, pričom rada fondu odporučila štatutárom podpísať 2 254 právnych aktov. Štatutárom, to znamená mne ako generálnej riaditeľke a námestníkovi. Čo sa týka prenájmu pozemkov, fond nemôže pozemky vo svojej správe a nakladaní sám užívať, ale tieto prenajíma nájomnými zmluvami na poľnoúčely, nájomnými zmluvami na iný ako poľnoúčel, nájomnými zmluvami o prenájme poľovných pozemkov a nájomnými zmluvami o prenájom pozemkov na účel lesného hospodárstva pre pozemkové spoločenstvá. Celková prenajímaná výmera poľnohospodárskych pozemkov na poľnoúčely v správe a nakladaní fondu bola ku dňu 31. 12. 2017 spolu 449 682,83 ha, čo je v porovnaní s rokom 2016 o 3,66 % menej. Čo sa týka prenájmu poľnohospodárskych pozemkov na iné ako poľnoúčely, celková prenajímaná výmera v správe a nakladaní fondu bola za minulý rok vo výške 1 726,81 ha. V porovnaní s predchádzajúcim rokom, čiže rokom 2016, sa znížila o 252,19 ha. V prípade prenájmu pozemkov na výkon práva poľovníctva celková výmera prenajatých pozemkov predstavovala 566 662,72 ha a počet evidovaných zmlúv k tomuto dátumu je 1 669, čo predstavuje v porovnaní od roku 2016 nárast o 88 zmlúv. Ku dňu 31. 12. 2017 fond evidoval 583 platných nájomných zmlúv uzatvorených s pozemkovými spoločenstvami na prenájom lesných a poľnohospodárskych pozemkov na celkovú výmeru 12 397,76 ha. Celková výmera pozemkov, podiel o spoločnej nehnuteľnosti v správe a nakladaní fondu v prenajatých a nájomných zmluvách stúpla v porovnaní s rokom 2016 o 694,76 ha. Finančný objem ročného nájmu za rok 2017 celkovej prenajatej výmery bol vo výške 284 223,33. V porovnaní s rokom 2016 sa zvýšil o 34 723,99 eur. Celkové príjmy fondu z prenájmu pozemkov v roku 2017 boli 14 241 369 eur, boli o cca 1 % vyššie ako v predchádzajúcom roku 2016. Teraz by som prešla konkrétne k ďalšej časti, to sú prevod práva správy a vlastníctva k pozemkom, kúpne zmluvy. V roku 2017 fond uzatvoril 872 zmlúv o prevode práva správy a vlastníctva k pozemkom pre fyzické a právnické osoby v celkovej výmere 138,95 ha. V porovnaní s rokom 2016 je to menej o 14,7 %, čo sa týka plochy. V roku 2016 to bola plocha 162,86 ha. Z tejto sumy, čiže z čiastky 2017, kedy finančný objem týchto prevodov predstavoval čiastku 23 949 972,83, je to nárast o viac ako 9 % za uplynulý rok 2016. Z tejto sumy na uzatvorenie zmluvy o prevode práva správy a vlastníctva k pozemkom pripadá čiastka 14 983 000, zopakujem ešte raz, 089,13 (pozn. red.: správne „14 089,13“). Predmetná čiastka je príjmom do rozpočtu fondu. Zvyšok pripadá na uzatvorené zmluvy o prevode vlastníctva k pozemkom tzv. neznámych vlastníkov a prijaté finančné prostriedky ostávajú na depozitnom účte fondu. Reštitúcie. Hlavným poslaním fondu je poskytovanie náhrad oprávneným osobám, ktorým vznikol nárok alebo bolo priznané právo na náhradu podľa 229-ky alebo podľa zákona č. 503/2003. K 31. 12. 2017 fond evidoval právoplatné rozhodnutia o priznaní práv na náhradu vydané príslušným orgánom štátnej správy v celkovom počte 30 017. Za rok 2016 to bolo 29 527 rozhodnutí. V roku 2017 sme celkovo vybavili 567 rozhodnutí, v roku 2016 to bolo 624, čím celkový počet rozhodnutí za celé obdobie činnosti fondu stúpol na 21 829. To znamená, že z tohto počtu sme vybavili 72,72 % evidovaných rozhodnutí. Čo sa týka ekonomických ukazovateľov fondu za rok 2017, fond dosiahol nedaňové príjmy v objeme 33 344 779 eur. Plnenie rozpočtu nedaňových príjmov dosiahol na úrovni 127,5 %. Rozhodujúcimi príjmovými položkami fondu boli príjmy z vlastníctva, príjmy z prenájmu a kapitálové príjmy z predaja pozemkov. Z kapitálových príjmov bola najvýznamnejším partnerom fondu Národná diaľničná spoločnosť. Výdavky fondu v sledovanom území predstavovali sumu 24 513 594, pričom plnenie bolo iba na úrovni 90,5 %. Fond vytvoril kladný hospodársky výsledok v objeme 9 593 488,69 euro. Ďakujem za pozornosť.